
Par Akmeņu ielas 50, Ogrē funkcionāli nepieciešamo zemesgabalu
Ogres novada pašvaldībā (turpmāk – Pašvaldība) 2024. gada 30. maijā saņemts daudzdzīvokļu dzīvojamās mājas Akmeņu ielā 50, Ogrē, Ogres nov. (turpmāk – Dzīvojamā māja Akmeņu ielā 50) dzīvokļu īpašnieku pilnvarotās personas sabiedrības ar ierobežotu atbildību “Namu pārvaldīšana” (reģistrācijas Nr. 40103720590) iesniegums (reģistrēts Pašvaldībā ar Nr. 2-4.1/2868) par atsavināšanas tiesības izmantošanas procesa uzsākšanu Dzīvojamai mājai Nr. 50, Ogrē, Ogres novadā un funkcionāli nepieciešamā zemes gabala (turpmāk – FNZG) pārskatīšanu un noteikšanu (turpmāk – Iesniegums). Iesniegumam pievienota dzīvokļu īpašnieku aptaujas anketa Nr. 2024/4. Aptauja veikta no 2024. gada 8. maija līdz minētā gada 21. maijam.

Kārtību, kādā izbeidzams piespiedu dalītais īpašums, kurā atrodas daudzdzīvokļu dzīvojamā māja un zemesgabals, nosaka Piespiedu dalītā īpašuma privatizētajās daudzdzīvokļu mājās izbeigšanas likumā (turpmāk – Piespiedu dalītā īpašuma likums). Piespiedu dalītā īpašuma likums paredz daudzdzīvokļu dzīvojamo mājām, kas Nekustamā īpašuma valsts kadastra likuma izpratnē ir sadalītas dzīvokļu īpašumos un atrodas piespiedu dalītā īpašuma attiecībās, proti, atrodas uz privātpersonai piederošās zemes, tiesības izpirkt dzīvojamai mājai funkcionāli nepieciešamo zemes gabalu no privātpersonas, izlietojot atsavināšanas tiesību dzīvokļu īpašniekiem un veidot vienotu nekustamo īpašumu Civillikuma 968. panta izpratnē.

Atbilstoši Piespiedu dalītā īpašuma likuma 1. panta 5. punktam piespiedu dalītais īpašums — tiesisks stāvoklis, kurā zeme un uz tās esošās būves ir patstāvīgi īpašuma objekti un tā pastāvēšanas tiesiskais pamats ir likuma "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību" 14. panta pirmās daļas 1., 2., 3. un 4. punkts vai ceturtā daļa.

Saskaņā ar Piespiedu dalītā īpašuma likuma 5. panta pirmo daļu, lai uzsāktu atsavināšanas tiesības izmantošanas procesu, daudzdzīvokļu dzīvojamās mājas dzīvokļu īpašnieku kopība pieņem lēmumu. Pieņemot lēmumu par atsavināšanas tiesības izmantošanas procesa uzsākšanu, dzīvokļu īpašnieku kopība var pilnvarot personu veikt darbības, kas saistītas ar atsavināšanas tiesības izmantošanas procesa īstenošanu.

Saskaņā ar Piespiedu dalītā īpašuma likuma 5. panta 4. daļu lēmums par atsavināšanas tiesības izmantošanas procesa uzsākšanu ir tiesiskais pamats, lai pašvaldība, kuras administratīvajā teritorijā atrodas daudzdzīvokļu dzīvojamā māja, pieņemtu lēmumu par daudzdzīvokļu dzīvojamai mājai funkcionāli nepieciešamo zemesgabalu.

Saskaņā ar likumu Par valsts un pašvaldību dzīvojamo māju privatizāciju (turpmāk - Privatizācijas likums) 1. panta 20. punktu, FNZG ir zeme, uz kuras uzcelta dzīvojamā māja, tās uzturēšanai, apsaimniekošanai un funkcionēšanai nepieciešamie infrastruktūras, labiekārtojuma un komunikāciju elementi.

Mājas privatizācijas likuma 85. panta otrajā daļā noteikts, ja ir saņemts kaut viens ierosinājums par dzīvojamai mājai FNZG pārskatīšanu, pašvaldība vienlaikus izvērtē arī citu dzīvojamām mājām FNZG pārskatīšanas nepieciešamību attiecīgā kvartāla robežās.

Atbilstoši Piespiedu dalītā īpašuma likuma 5. panta sestajā daļai, ja pašvaldība konstatē, ka daudzdzīvokļu dzīvojamai mājai FNZG nepieciešams pārskatīt, pārskatīšanu veic Mājas privatizācijas likumā noteiktajā kārtībā. Atsavināšanas tiesības izmantošanas procesu turpina pēc tam, kad pieņemts lēmums par FNZG pārskatīšanu.

No augstāk minētā izriet, ja daudzdzīvokļu dzīvojamās mājas īpašnieki ir ierosinājuši Pašvaldībā atsavināšanas izmantošanas procesu, Pašvaldībai ir jāpieņem viens no lēmumiem: vai nu lēmums par FNZG daudzdzīvokļu mājai (ja iepriekš noteiktais FNZG nav jāpārskata) vai lēmums par FNZG pārskatīšanu.

Kārtību, kādā Ogres novada administratīvajā teritorijā tiek ierosināta dzīvojamai mājai FNZG noteikšana vai pārskatīšana un pieņemts lēmums attiecībā uz FNZG pārskatīšanu vai noteikšanu, noteic Pašvaldības 2023. gada 30. marta saistošie noteikumi Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu” (turpmāk – SN 6/2023). Saskaņā ar SN 6/2023 2. punktu Ogres novada administratīvajā teritorijā esošai dzīvojamai mājai funkcionāli nepieciešamā zemes gabala pārskatīšanu nodrošina Ogres novada pašvaldības izveidota komisija (turpmāk – Komisija).

Pamatojoties uz saņemto Iesniegumu, Dzīvojamā māja Nr. 50 vēlas samazināt tai funkcionāli nepieciešamo zemes gabalu zemes vienībā ar kadastra apzīmējumu 740100600552 (noteiktu ar Ogres pilsētas domes 1999. gada 1. jūnija lēmumu Nr. 458; turpmāk – Pašvaldības lēmums Nr. 458) par aptuveni [image: image1.png]2

 – daļā, kur atrodas bērnu laukums un daļēji atkritumu konteineru novietne. Savukārt daudzdzīvokļu dzīvojamā māja Akmeņu ielā 50B (turpmāk – Daudzdzīvokļu māja Nr. 50B) (saskaņā ar 2024. gada 29. jūlija iesniegumu Nr. 2-4.3/1597) ierosina šo atbrīvoto zemes gabala daļu pievienot savam funkcionāli nepieciešamajam zemes gabalam.

Izvērtējot Komisijas rīcībā esošo informāciju Komisija konstatē:

Ēku (būvju) nekustamais īpašums, kadastra numurs 7401 506 0055, sastāv no Dzīvojamās mājas Nr. 50 ar kadastra apzīmējumu 7401 006 0552 001, adrese: Akmeņu iela 50, Ogre, Ogres nov., īpašuma tiesības nostiprinātas Zemgales rajona tiesas Ogres pilsētas zemesgrāmatas nodalījumā Nr. 1691.

Atbilstoši Nekustamā īpašuma valsts kadastra informācijas sistēmas datiem Dzīvojamā māja Nr. 50 ir pilnībā sadalīta dzīvokļu īpašumos, tai ir 3 virszemes stāvi.

Dzīvojamā māja Nr. 50 atrodas uz divām zemes vienībām: uz zemes vienības ar kadastra apzīmējumu 7401 006 0552, adrese: Akmeņu iela 50, Ogre, Ogres nov. (turpmāk – Zemes vienība 1), un daļā uz zemes vienības ar kadastra apzīmējumu 7401 006 0774, adrese: Akmeņu iela 50A, Ogre, Ogres nov., (turpmāk – Zemes vienība 2).

Zemes vienība 1 iekļauta nekustamā īpašuma ar kadastra numuru 7401 006 0961 sastāvā. Īpašuma tiesības uz Zemes vienību 1 nostiprinātas fiziskai personai Zemgales rajona tiesas Ogres pilsētas zemesgrāmatas nodalījumā Nr. 100000628831. Uz Zemes vienības 1 atrodas Dzīvojamā māja Nr. 50 un Dzīvojamā māja Nr. 50B.

Zemes vienība 2 iekļauta nekustamā īpašuma ar kadastra numuru 7401 006 0774 sastāvā. Īpašuma tiesības uz Zemes vienību 2 nostiprinātas citai fiziskai personai Zemgales rajona tiesas Ogres pilsētas zemesgrāmatas nodalījumam Nr. 100000236203. Uz zemes vienības 2 atrodas Dzīvojamās mājas Nr. 50 daļa un daudzdzīvokļu dzīvojamā māja Akmeņu ielā 50A, Ogrē, Ogres nov. (turpmāk – Dzīvojamā māja Nr. 50A).

Dzīvojamā māja Nr. 50 atbilst likuma “Piespiedu dalītā īpašuma privatizētajās daudzdzīvokļu mājās izbeigšanas likums” tvērumam.

Saskaņā ar Ogres novada pašvaldības 2012. gada 21. jūnija saistošo noteikumu Nr. 16/2012 “Ogres novada teritorijas izmantošanas un apbūves noteikumi” (turpmāk – SN16/2012) 7. pielikuma “Ogres pilsētas teritorijas plānotās (atļautās) izmantošanas kartes” noteikto: Zemes vienībai 2 un Zemes vienībai 1 daļā, kur atrodas daudzdzīvokļu mājas noteikta funkcionālā zona “Daudzdzīvokļu namu apbūves teritorija (DzD)”.
Dzīvojamai mājai Nr. 50 FNZG noteikts 2130 m2 platībā no Zemes vienības 1 ar Ogres pilsētas domes 1999. gada 1. jūnija sēdes lēmumu Nr. 458 “Par zemes gabala robežu plāna un platības apstiprināšanu”.

	1. Attēls

 Daudzdzīvokļu dzīvojamai mājai Akmeņu ielā 50, Ogrē  ar Ogres pilsētas domes 1999. gada 1. jūnija sēdes lēmumu Nr. 458 noteiktais FNZG


Par Dzīvojamai mājai Akmeņu Nr. 50 uzturēšanai nepieciešamo zemi Zemes vienībā 2 Pašvaldībā nav pieņemts lēmums.

Zemes vienības 2 daļa iekļauta Pašvaldības ielas (Akmeņu iela) sarkano līniju koridorā. Uz tās izbūvēta gājēju ietve. Daļa no sarkano līniju koridorā iekļautās teritorijas ir nodota Dzīvojamai mājai Nr. 50 apsaimniekošanā nodotajā platībā.

Atbilstoši Dzīvojamās mājas Nr. 50 pārstāvja sniegtajai informācijai, Dzīvojamai mājai Nr. 50 apsaimniekošanā piesaistīti apmēram 1570m2 no Zemes vienības 2, tai skaitā daļa stāvlaukuma  automašīnu novietošanai un daļa no piebraucamā iekšpagalma ceļa, kas vienlaicīgi ir arī Dzīvojamās mājas Nr. 50A piebraucamais ceļš.

Ņemot vērā Dzīvojamas mājas Nr 50 izvietojumu kvartālā, FNZG platības vērtējamas vienlaicīgi ar Dzīvojamās mājas Nr. 50A un Dzīvojamās mājas Akmeņu ielā 50B uzturēšanai nepieciešamajām platībām.

Izvērtējot nepieciešamību pārskatīt dzīvojamās mājas FNZG, ņem vērā Privatizācijas likuma 28. panta otrajā daļā ietvertos nosacījumus, proti - normatīvo aktu par vispārīgo teritorijas plānošanu, izmantošanu un apbūvi noteikumus, it sevišķi: esošo apbūvi, apbūves parametrus, pagalmu plānošanas noteikumus, to, lai nodrošinātu piekļuvi, pieejamību transporta infrastruktūrai, nepieciešamo inženierkomunikāciju tīklu u.c., to, lai pēc privatizējamai dzīvojamai mājai funkcionāli nepieciešamā zemes gabala noteikšanas zemes gabala īpašniekam būtu iespēja izmantot atlikušo zemes gabala daļu atbilstoši noteiktajam lietošanas mērķim.

Komisija izvērtēja situāciju kvartāla robežās un konstatēja, ka Dzīvojamās mājas Akmeņu 50 mājas inženierkomunikācijas, autostāvvietas atrodas uz Zemes vienības 2, kuras daļa nodota mājas apsaimniekošanā, bet par ko nav pieņemts FNZG lēmums. No Zemes vienības 1 ar lēmumu noteiktajā FNZG platībā Dzīvojamā māja Nr. 50 izmanto tikai piebraucamo ceļu un atkritumu konteineru novietnes daļu.

Komisija 2024. gada 18. decembrī pieņēma lēmumu Nr. 5-9.3/12 uzsākt FNZG pārskatīšanu daudzdzīvokļu dzīvojamajām mājām kvartāla robežās.

Paziņojums par Komisijas pieņemto lēmumu publicēts Ogres novada pašvaldības mājas lapā 2024. gada 18. decembrī vietnē https://www.ogresnovads.lv.

Komisijas lēmums tika nosūtīts administratīvā procesā iesaistītajām personām, kā arī Zemes vienības 1 un Zemes vienības 2 īpašniekiem ar lūgumu sniegt viedokli. Administratīvā procesa likuma noteiktajā kārtībā lēmums par FNZG pārskatīšanas uzsākšanu netika apstrīdēts.

2025. gada 28. janvārī (reģ. Nr. 2-4.2/316) saņemtajā vēstulē Zemes vienības 2 īpašnieks pauda viedokli, ka nepamatoti zemes īpašniekam paliekošajā daļā tiek ieskaitīta zemes vienības daļa, kas iekļauta Akmeņu ielas sarkano līniju koridorā atsaucoties uz Ministru kabineta 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” 13. punktu. 

Zemes vienības 2 īpašnieks savā iesniegumā norāda, ka nav šaubu, ka tieši dzīvojamo māju iemītniekiem ir nepieciešama iezīmētā Zemes gabala daļa, lai nodrošinātu piekļuvi dzīvojamām mājām un inženierkomunikāciju tīkliem, kas nepieciešama, lai nodrošinātu dzīvojamo māju uzturēšanu, apsaimniekošanu un funkcionēšanu. Zemes vienības  2 īpašniekam minētā zemes gabala daļa nav objektīvi nepieciešama, tādējādi, atstājot to Zemes vienības 2 īpašnieka īpašumā būtībā tiktu aizskartas viņa tiesības un intereses, jo Zemes vienības 2 īpašniekam būtu pienākums uzturēt un apsaimniekot zemes vienības daļu, kas viņam nav objektīvi nepieciešama, bet ir nepieciešama tieši dzīvojamo māju iemītniekiem. Tādējādi dzīvojamai mājai funkcionāli nepieciešamā zemes gabala noteikšanas procesā netiktu nodrošināts saprātīgs līdzsvars starp dzīvojamo māju dzīvokļa īpašnieku un Zemes vienības  2 īpašnieka tiesībām un interesēm.

Iepazīstoties ar Zemes vienības 2 īpašnieka argumentiem, Komisija ierosina Pašvaldībai izvērtēt un pieņemt lēmumu par zeme vienības daļas nepieciešamību sabiedrības vajadzībām, ja dotā teritorija ir uzskatāma par publiskās lietošanas teritoriju un ir nepieciešama pašvaldībai tās funkciju veikšanai.

Pašvaldības dome 2026. gada 26. februāra sēdē pieņēma lēmumu (Protokols Nr. 4. 16) “Par zemes vienības ar kadastra apzīmējumu 7401 006 0774 Ogrē, Ogres nov., daļas nepieciešamību sabiedrības vajadzībām” un noteica, ka Zemes vienības 2 daļa 263 m2 platībā (vairāk vai mazāk, cik izrādīsies uzmērot) ir atsavināma sabiedrības vajadzībām Pašvaldības funkciju nodrošināšanai.
Apstrīdēšanas periodam beidzoties, Komisija uzsāka FNZG plāna projekta izstrādāšanu.

Ministru kabineta 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” (turpmāk – MK noteikumi Nr. 522) 22. punktā noteikts, ka, pārskatot funkcionāli nepieciešamā zemes gabala platības atbilstoši valsts un pašvaldību dzīvojamo māju privatizāciju reglamentējošajiem normatīvajiem aktiem, ievēro šajos noteikumos minētās prasības. MK noteikumu Nr. 522 2. punktā noteikts, ka funkcionāli nepieciešamo zemes gabalu nosaka konkrētai privatizējamai dzīvojamai mājai šajos noteikumos noteiktajā kārtībā, 

Atbilstoši MK noteikumu Nr.522 13. punktam, ja iela, ceļš vai piebrauktuve ietilpst sarkanajās līnijās vai detālplānojumā ir noteikta kā jauna iela, ceļš vai piebrauktuve ar sarkanajām līnijām, attiecīgā iela, ceļš vai piebrauktuve nevar tikt ietverta funkcionāli nepieciešamajā zemes gabalā, izņemot, ja tā piesaistīta attiecīgai dzīvojamai mājai kā tās uzturēšanai, apsaimniekošanai un funkcionēšanai nepieciešamais infrastruktūras, labiekārtojuma vai komunikāciju elements. Atbilstoši MK noteikumu Nr.522 12. punktam  nosakot funkcionāli nepieciešamo zemes gabalu, no tā nodrošina piekļuvi ielai, ceļam vai piebrauktuvei. Attiecīgo ielu, ceļu vai piebrauktuvi drīkst iekļaut funkcionāli nepieciešamajā zemes gabalā, ja tie atbilstoši normatīvajiem aktiem par vispārīgo teritorijas plānošanu, izmantošanu un apbūvi nav uzskatāmi par publisko ārtelpu.

Dzīvojamai mājai funkcionāli nepieciešamā zemesgabala pārskatīšanas mērķis, kas izriet no normatīvajiem aktiem, ir noteikt funkcionāli nepieciešamo zemesgabalu konkrētajai dzīvojamai mājai, vienlaikus samērojot zemes īpašnieka un dzīvojamās mājas dzīvokļu īpašnieku intereses piespiedu nomas attiecību gadījumā.

Komisija sagatavoja FNZG plāna projektu un nosūtīja izvērtēšanai pārskatīšanas procesā iesaistīto daudzdzīvokļu dzīvojamo māju Akmeņu ielā 50, 50A un 50B dzīvokļu īpašnieku pārstāvjiem, kā arī Zemes vienības Nr. 1 un Zemes vienības Nr. 2 īpašniekiem.

Lēmumu par Dzīvojamās mājas Nr. 50B FNZG Komisija pieņēma 2026. gada 11. maijā (Nr. KO.5-3/7 “Par funkcionāli nepieciešamā zemes gabala noteikšanu daudzdzīvokļu dzīvojamai mājai Akmeņu ielā 50B,Ogrē, Ogres novadā” (turpmāk – Lēmums KO.5-3/7). Informācija par pieņemto Lēmumu publicēta Ogres novada pašvaldības oficiālajā mājaslapā vietnē: www.ogresnovads.lv .

Lēmums Nr. KO.5-3/7 tika apstrīdēts. Par Komisijas pieņemtā Lēmuma pārskatīšanas nepieciešamību saņemtas vēstules laikposmā no 2026. gada 16. jūnijā līdz 22. jūnijam Nr. 2-4.2/1916, 2-4.2/1856, 2-4.2/1828, 2-4.2/1811, 2-4.2/1795, 2-4.2/1790, 2-4.2/1787, 2-4.2/1788, 2-4.2/1786, 2-4.2/1785, 2-4.2/1784, 2-4.2/1780, 2-4.2/1773, 2-4.3/1158.  Minētajās vēstulēs Dzīvojamās mājas 50B dzīvokļu īpašnieki izsaka iebildumus pret visa ceļa nodošanu Dzīvojamai mājai 50, norādot, ka transporta piekļuvei tiek izmantots ceļš, kas atrodas mājas otrā pusē, proti, Zemes vienībā 2. 

Komisija 2026. gada 20. augusta vēstulē (reģ. Nr. KO.5-2/32) un 2026. gada 21. augusta vēstulēs (reģ. Nr. KO.5-2/33 - Nr. KO.5-2/37) informēja administratīvā procesa pārstāvjus par Komisijas lēmumu pārstrādāt plāna projektu. Pārskatīšanas procesā iesaistīto māju pārstāvjiem vēstulēs tika lūgts atkārtoti iesniegt Pašvaldībā priekšlikumus uz kartogrāfiskā materiāla norādot vēlamās robežas. Vienlaicīgi Komisija vēstulē uzaicināja Dzīvojamo māju Nr. 50, Nr.50B un kvartāla robežās esošās daudzdzīvokļu dzīvojamās mājas ar adresi Akmeņu iela 50A, Ogre, Ogres nov., pārstāvjus uz kopsapulci 2026. gada 14. augustā, lai kopīgi apspriestu un saskaņotu viedokļus par FNZG plānu projektu jaunās redakcijas gala risinājumu.

Atbilstoši sapulcē panāktajiem kompromisa risinājumiem Komisija koriģēja FNZG robežas posmu Dzīvojamai mājai Nr. 50B un Dzīvojamai mājai Nr. 50 Zemes vienībā 1 to projektējot pa piebraucamā ceļa vidu, tālāk turpinājumā līdz robežai ar Daugavas upi. Piebraucamā ceļa teritorija paredzama kā ceļa servitūta teritorija piekļuvei Dzīvojamai mājai Nr.50 un Nr.50B un gāzes regulēšanas iekārtām, kas atrodas Dzīvojamās mājas Nr.50B FNZG.

Dzīvojamās mājas Nr. 50 FNZG platībā tiek iekļauts Zemes vienībā 2 esošais stāvlaukums un piebraucamais ceļš (visā platumā) posmā, kur tas robežojas ar Dzīvojamo māju Nr. 50A. Savukārt ceļa turpinājums pilnībā ietilpst Dzīvojamā mājas Nr. 50A FNZG platībā

Piekļuves nodrošināšanai mājām un Zemes vienībā 2 esošajiem labiekārtojuma elementiem piebraucamā ceļa teritoriju paredzēta ar ceļa servitūta teritoriju.

Komisija Dzīvojamai mājai Nr. 50 FNZG nosaka 0,2722 ha platībā, ko veido:

1. Zemes vienības 1 daļa ar platību 0,1205 ha, 

2. Zemes vienības 2 daļa ar platību 0,1517 ha.

Atbilstoši Ogres novada pašvaldības 2012. gada 21. jūnija saistošo noteikumu Nr. 16/2012 “Ogres novada teritorijas izmantošanas un apbūves noteikumi” (tupmāk -TIAN) 220.5. apakšpunktam pilsētā daudzdzīvokļu namu apbūves teritorijās pieļaujamā apbūves intensitāte ir 100%. Ar detālplānojumu pamatojot lielāku stāvu skaitu, apbūves intensitāti pieļaujams palielināt līdz 120%. Veicot aprēķinus, Dzīvojamās mājas Nr. 50 FNZG platībai apbūves intensitāte sasniedz 66%.

Atbilstoši TIAN 192. punktam minimālo autostāvvietu skaits tirdzniecības un pakalpojumu objektiem uz katriem 30m2 tirdzniecības platības jāparedz 1 (bet ne mazāk kā 3) autostāvvieta. Tāpat TIAN 192. punkts noteic, ka  daudzdzīvokļu dzīvojamām mājām uz katru dzīvokli jāparedz 1 (viena) autostāvvieta +1 (viena) uz katriem 10 dzīvokļiem.

Atbilstoši TIAN 194.1. apakšpunktam vienai vieglās automašīnas izvietošanai virszemes atklātā autostāvvietā jāpieņem 25 m2. Atbilstoši aprēķinam mājai nepieciešamo autonovietņu kopējā platībai ir  jābūt 825m2.

Atbilstoši TIAN 220.6. punktam daudzdzīvokļu namu apbūves zemes vienībām nosaka brīvās teritorijas rādītāju. Pilsētā minimālais brīvās zaļās teritorijas rādītājs ir 40%, rekonstruējot esošo apbūvi, pieļaujams samazināt līdz 25%. 

Aprēķinātais brīvās zaļās teritorija rādītājs Dzīvojamās mājas Nr.50 FNZG ar platību 0,2722 ha ir 57%.

 Komisija secina, ka FNZG rādītāji atbilst TIAN prasībām.

MK noteikumu Nr.522 19. punktā noteikts, ka funkcionāli nepieciešamā zemes gabala projekts ir digitālā veidā vektordatu formātā Latvijas ģeodēzisko koordinātu sistēmā vai, ja nav pieejami vektordati, konkrētā mērogā uz kartogrāfiskās pamatnes, kas attēlo virszemes topogrāfisko situāciju, sastādīts grafiskais materiāls (turpmāk – projekts). Projektā norāda funkcionāli nepieciešamā zemes gabala robežu grafisko attēlojumu, un funkcionāli nepieciešamā zemes gabala platību, tās zemes vienības kadastra apzīmējumu un robežas grafisko attēlojumu, uz kuras atrodas funkcionāli nepieciešamais zemes gabals vai tā daļa, platību, kādu funkcionāli nepieciešamais zemes gabals vai tā daļa aizņem konkrētajā zemes vienībā, un tās atlikušo platību. 

	2.Attēls

Dzīvojamai mājai Akmeņu ielā 50, Ogrē  pārskatītais FNZG


Ņemot vērā minēto, pamatojoties uz likuma “Piespiedu dalītā īpašuma privatizētajās daudzdzīvokļu mājās izbeigšanas likums” 5. panta ceturto un sesto daļu, likuma “Par valsts un pašvaldību dzīvojamo māju privatizāciju” 28. pantu, 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” 2., 3., 5., 6., 9., 10., 11., 12., 13., 16., 19. punktu, Ogres novada pašvaldības saistošo noteikumi Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu” 14.2 apakšpunktu, 

Komisija nolemj:

1. Noteikt daudzdzīvokļu dzīvojamai mājai, kadastra apzīmējums 7401 006 0552 001, adrese: Akmeņu iela 50, Ogre, Ogres nov., funkcionāli nepieciešamo zemesgabalu 0,2722 ha platībā, ko veido:

1.1. 0,1205 ha no zemes vienības ar kadastra apzīmējumu 74010060552 atbilstoši plāna projektam (veicot kadastrālo uzmērīšanu zemes vienības platība var tikt precizēta).

1.2. 0,1517 ha no zemes vienības ar kadastra apzīmējumu 74010060774 atbilstoši plāna projektam (veicot kadastrālo uzmērīšanu zemes vienības platība var tikt precizēta).

2. Lēmumu publicēt Ogres novada pašvaldības tīmekļvietnē www.ogresnovads.lv.

3. Funkcionāli nepieciešamā zemesgabala plāna projektu virzīt apstiprināšanai Ogres novada pašvaldības domē.

	Komisijas priekšsēdētāja
	Tatjana Deņisova


ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU
Tatjana Deņisova
65071178
tatjana.denisova@ogresnovads.lv


